Jens Peter Vernersen (S), 2009-03-17:
Jeg hørte her i morgenradioavisen, at sundhedsministeren var glad for, at han havde fremsat det her lovforslag, og at det skulle førstebehandles her i dag.
Det fik mig til at se på de svar, som sundhedsministeren har givet.
Senest her i november 2008 skriver ministeren i et svar til mig, at han ikke ser nogen grund til at tage det initiativ, der bliver taget nu her.
Mit spørgsmål var netop stillet med baggrund i, at der sker rigtig mange flytninger, og desværre sker der også det, at patienter dør - måske endda netop på grund af disse flytninger - og derefter er det så de pårørende, der skal transportere afdøde hjem.
På det tidspunkt mente ministeren ikke, at det var et problem.
Men da sagen efterfølgende kom op i pressen, kom der et nyt svar, nemlig at nu ville ministeren se på et lovforslag.
Det er alligevel lidt fantastisk, at det er det, at der kommer et pres via den danske dagspresse, der er afgørende for, om der kan skaffes et andet flertal her i Folketinget.
Flytning af meget syge patienter, der ligger på en intensivafdeling, er en daglig foreteelse i det danske sundhedsvæsen, og det er altså ikke acceptabelt.
En følge af disse flytninger er også, at mange patienter afgår ved døden på et hospital, der ligger rigtig langt fra hjemmet.
Når disse flytninger sker, er det en følge af, at intensivkapaciteten i det danske hospitalsvæsen åbenbart ikke er tilstrækkelig.
Flyttede patienter er årsagen til, at vi i dag behandler lovforslag om, at regionerne skal betale hjemtransport af afdøde patienter.
Jeg må sige, at det både er ret og rimeligt, når det offentlige sundhedsvæsen bringer patienterne rigtig langt væk fra hjemmet og patienterne så afgår ved døden, at de, der har ansvaret for, at disse flytninger sker, også betaler hjemtransporten.
Men det er altså også afgørende at se på årsagen til, at patienter bliver flyttet omkring i det danske hospitalsvæsen.
I 2003 blev der ifølge Sundhedsstyrelsens rapport flyttet 531 patienter på grund af kapacitetsproblemer.
I dag er antallet af flytninger af patienter vel 800 om året.
Sagen om flytning af patienter er jo ikke ny.
Allerede i 2004 - for 5 år siden blev den her sag er rejst.
Da var det fru Line Barfod, der stillede et spørgsmål, S 5151.
Den daværende sundhedsminister, som er den nuværende finansminister, sagde, at han havde bedt Sundhedsstyrelsen om at undersøge, om flytning sker af kapacitetsmæssige årsager, og i pressen meldte den daværende sundhedsminister ud, at disse flytninger selvfølgelig ikke skulle finde sted af kapacitetsmæssige årsager.
Ministeren ville, når resultatet forelå, tage stilling til, hvilke initiativer der skulle tages.
Her 5 år efter - 5 år efter! - står vi altså med det samme problem.
De svageste patienter flyttes rundt, og nu tilbydes der så en hjemtransport for dem, der afgår ved døden efter flytning.
Det er både ret og rimeligt over for de pårørende, men vi gør jo ikke noget ved det grundlæggende problem og har ikke gjort det i disse 5 år.
Det tror jeg faktisk der er et flertal her i Folketinget der er interesseret i at få en afklaring af.
Jeg kan ikke forestille mig andet.
Det er afgørende, at disse mange flytninger, vi har kendskab til, ikke sker i det omfang, vi ser det.
Når vi sammenligner Danmarks intensivkapacitet med landenes omkring os, kan vi se, at den danske kapacitet åbenbart kun er halvt så stor som den kapacitet, man har i nabolandene.
Det spørgsmål synes jeg altså også vi skal have afklaret under den her lovbehandling, nemlig om det er rigtigt, som det er blevet udtalt af intensivlægerne, at vi kun har halvt så stor kapacitet.
Når jeg siger de her ting, er det naturligvis, fordi jeg mener, at vi står med et alvorligt problem, som vi skal arbejde med og forsøge at få løst.
Men det betyder jo ikke, at vi ikke støtter lovforslaget, som det ligger.
Vi har ligesom andre partier her i Folketinget rejst problemet og sagt, at vi må have en afklaring, så vi i hvert fald får hjemtransporten i orden i forhold til afdøde og i forhold til familien.
Men det er altså uansvarligt over for de svageste patienter, at vi foretager disse flytninger, og det må vi finde en løsning på.
Jeg tror, det er vigtigt, at vi diskuterer det, og jeg tror så også, hvis der er et flertal til stede her, at ministeren vil være nødt til i kommende forhandlinger med Danske Regioner at diskutere, hvordan man løser det her problem.